Title: Arbeidsinnvandring 1- Grammatikk og ordinnlæring

Trykk på alle sammensatte ord. Det er 35 ord så les nøye. Preposisjoner har også betydning.

Arbeidsinnvandring

Det er vanlig å flytte på seg for å få den jobben man ønsker seg. Mange flytter nærmere byene, noen flytter til en annen landsdel ,og noen velger å flytte over landegrenser.

De som velger å flytte til et annet land for å jobbe, kalles arbeidsinnvandrere. Arbeidsinnvandring er kort fortalt innvandring som er knyttet til arbeidsforhold. Det vil si at folk fra andre land kommer til Norge for å jobbe og bo i en kort eller lang periode. En arbeidsinnvandrer er definert av Arbeiderdepartementet som en som «har arbeid som grunnlag for oppholdet».

Ulike regler for arbeidsinnvandring

Det er ulike regelverk for arbeidsinnvandring. Blant annet er det ulike regler for arbeidsinnvandring fra ulike land. Det er enklest for EU-/EØS-borgere. Borgere i disse landene kan fritt komme til Norge og jobbe. De kan ofte bruke engelsk som kommunikasjonsspråk og det stilles få krav til norskkunnskaper fra myndighetene. Her er det arbeidsgiveren som setter krav til språkkunnskaper.

Fra land utenfor EU/EØS-området trenger man andre avtaler, og det blir ofte stilt krav til arbeidsinnvandrerne. I tillegg til at reglene er forskjellige for ulike nasjonaliteter, kan det også være ulike regler for ufaglært arbeidskraft og spesialister. Det er lettere for et firma å hente inn utenlandsk kompetanse dersom personen er spesialist og dette er en sjelden kompetanse. Hvor lenge man skal arbeide i Norge, kan også påvirke hvilke regler som gjelder. Det kan være ulike regler for kortidsarbeidere, som for eksempel sesongarbeidere, og arbeidsinnvandrere som flytter for å jobbe i et annet land i en lenger periode eller på ubestemt tid.

Drivkraft for internasjonal migrasjon

Muligheter for arbeid er en stor drivkraft for internasjonal migrasjon. Dette har vi sett gjennom historien, og vi ser det i dag. Det norske samfunnet har blitt påvirket av dette. I perioder hvor norsk økonomi har vært dårlig, har mange nordmenn søkt arbeid i utlandet, mens vi mottar mange arbeidsinnvandrere i perioder der norsk økonomi er god. Slike svingninger ser man i hele det globale arbeidsmarkedet.
A: Arbeidsinnvandring; landsdel; landegrenser; arbeidsinnvandrere; Arbeidsinnvandring; innvandring; arbeidsforhold; arbeidsinnvandrer; Arbeiderdepartementet; grunnlag; oppholdet; arbeidsinnvandring; regelverk; arbeidsinnvandring; arbeidsinnvandring; kommunikasjonsspråk; norskkunnskaper; arbeidsgiveren; språkkunnskaper; avtaler; arbeidsinnvandrerne; ufaglært; arbeidskraft; påvirke; kortidsarbeidere; sesongarbeidere; arbeidsinnvandrere; Drivkraft; drivkraft; påvirket; nordmenn; utlandet; mottar; arbeidsinnvandrere; arbeidsmarkedet